(Návrh)

Vyhláška
Ministerstva spravodlivosti Slovenskej republiky

z ... 2010,

ktorou sa ustanovujú kategórie údajov, ktoré sa nezverejňujú v súdnych rozhodnutiach 

Ministerstvo spravodlivosti Slovenskej republiky podľa § 92 ods. 2 písm. f) zákona č. 757/2004 Z. z. o súdoch a o zmene a doplnení niektorých zákonov v znení zákon č. .../2010 Z. z. ustanovuje: 

§ 1

(1) Údaje, ktoré sa nezverejňujú v súdnych rozhodnutiach sa uvádzajú v prílohe č. 1

(2) Údaje, ktoré sa zverejňujú v súdnych rozhodnutiach sa uvádzajú v prílohe č. 2. 
	
§ 2

(1) Vylúčenie údajov podľa § 1 sa vykoná tak, že 
a)	text sa nahradí iniciálami alebo začiatočnými písmenami, 
b)	číslice sa nahradia znakom „X“. 

(2) Na vylúčenie údajov podľa § 1 sa používa príslušný modul aplikácie Súdny manažment. 

§ 3

Táto vyhláška nadobúda účinnosť 1. januára 2012. 

Príloha č. 1
k vyhláške .../2010 Z. z. 

Údaje, ktoré nezverejňujú

1. Meno a priezvisko, obchodné meno vrátane označenia registra a čísla zápisu v registri alebo názov
a) navrhovateľa (žalobcu), 
b) odporcu (žalovaného),
c) vedľajšieho účastníka,
d) zástupcov účastníkov konania vrátane osoby, ktorá zastupuje v súdnom konaní orgán verejnej moci uvedený v bode II písm. e), 
e) svedka,
f) znalca vrátane znaleckého ústavu,
g) tlmočníka, 
h) prekladateľa,
i) osoby podávajúcej odborné vyjadrenie (napríklad meno a priezvisko lekára, ktorý podal správu o zdravotnom stave účastníkov konania),
j) osoby, ktorej bola uložená povinnosť predložiť listinu alebo inú hnuteľnú vec v rámci dokazovania,
k) ďalších fyzických osôb (napríklad notár, súdny exekútor) alebo právnických osôb, ktoré sa zúčastňujú na konaní, alebo ktoré sa uvádzajú v rozhodnutí. 
2. Rodné číslo, identifikačné číslo (IČO) a daňové identifikačné číslo (DIČ).
3. Číslo občianskeho preukazu, cestovného dokladu alebo iného dokladu preukazujúceho totožnosť osoby. 
4. Bydlisko, miesto podnikania alebo sídlo osôb uvedených v prvom bode.  
5. Telefónne číslo, faxové číslo, e-mailová adresa. 
6. Názov a kód banky alebo pobočky zahraničnej banky, číslo bankového účtu, názov účtu, IBAN, číslo klienta. 
7. Názov katastrálneho územia.
8. Utajované skutočnosti.

Príloha č. 2 
k vyhláške .../2010 Z. z. 

Údaje, ktoré sa zverejňujú

1.	Označenie súdu, ktorý rozhodnutie vydal, ako aj označenie iných súdov (napríklad súdu, ktorý vybavoval dožiadanie).  
2.	Titul, meno a priezvisko sudcu a súdneho úradníka. 
3.	Titul, meno a priezvisko osoby, ktorá vykonala anonymizáciu.
4.	Titul, meno a priezvisko osoby, ktorá zodpovedá za správnosť vyhotovenia rozhodnutia.
5.	Názov a sídlo iného orgánu verejnej moci.
6.	Peňažné sumy vrátane spôsobu ich určenia (napríklad o zaplatenie 100 000 eur spolu s úrokom z omeškania vo výške 10% ročne).
7.	Čísla faktúr a iných podobných dokladov (čísla poistiek, zmlúv a podobne).
8.	Vymedzenie času, dátum vrátane dátumu rozhodnutia (napríklad listom zo dňa 25. februára 2009).
9.	Spisová značka, číslo konania a identifikačné číslo spisu vrátane spisových značiek a čísel konania iných súdov alebo iných orgánov verejnej moci.  
10.	Parcelné a súpisné číslo, číslo listu vlastníctva.
11.	Evidenčné čísla vozidiel.